Mierna, Anna, poslankyňa NR SR (2023-06-15):
Ďakujem pekne za slovo. Pozmeňujúci a doplňujúci návrh poslancov Národnej rady Slovenskej republiky Jaromíra Šíbla a Anny Miernej k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov (tlač 1503). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci a doplňujúci návrh k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov. Odôvodňujeme to tým, že potrebujeme tam zmeniť technicko... legislatívno-technické úpravy, skrátiť termíny, aby sme mohli žiadateľom o príspevky z Environmentálneho fondu vyjsť viacej v ústrety. Takže, v článku... V návrhu zákona navrhujem tieto zmeny a doplnenia. Uvádzam teda pozmeňujúci návrh. 1. V čl. I sa vypúšťa bod 4, 14, 17 a 21. 2. V čl. I bod 8 § 4 ods. 5 písm. d) sa slová „dva týždne“ nahrádzajú slovami „dva mesiace“. 3. V čl. I sa za bod 17 vkladá nový bod 18, ktorý znie: „18. V § 4i odsek 3 znie: „(3) Podmienky na poskytovanie podpory sú ustanovené vo výzve na predloženie žiadosti na poskytnutie dotácie z prostriedkov Modernizačného fondu, podkladom ktorej je investičný návrh potvrdený alebo odporučený postupom podľa osobitného predpisu.12t) 	Výzvu na predloženie žiadosti zverejňuje fond na svojom webovom sídle, termín na predloženie žiadosti o podporu z prostriedkov Modernizačného fondu je uvedený vo výzve.“.“ Poznámka pod čiarou k odkazu 12t znie: „12t) Vykonávacie nariadenie Komisie (EÚ) 2020/1001 z 9. júla 2020, ktorým sa stanovujú podrobné pravidlá uplatňovania smernice Európskeho parlamentu a Rady 2003/87/ES, pokiaľ ide o prevádzkovanie Modernizačného fondu na podporu investícií na modernizáciu energetických systémov a zlepšenie energetickej efektívnosti niektorých členských štátov.“ Nasledujúce body sa primerane prečíslujú. 4. V čl. I bode 18 § 4k ods. 1 sa slovo „ministerstva“ (dvakrát) nahrádza slovami „ústredného orgánu štátnej správy“. 5. V čl. I bod 19 § 5 ods. 5 sa slovo „tretiu“ nahrádza slovom „fyzickú“. 6. V čl. I sa za bod 23 vkladá nový bod 24, ktorý znie: „24. V § 8 sa vypúšťa odsek 5.“ 7. V čl. I bode 27 sa slovo „prvej„ nahrádza slovom „druhej“. 8. V čl. I bod 36 znie: „36. V § 9 sa ods. 11 dopĺňa písmenami „f) až i)“, ktoré znejú: „f) ktorý nemá vysporiadané finančné vzťahy so štátnym rozpočtom, g) ktorý nemá splnené povinnosti týkajúce sa úhrady daní a cla podľa osobitného predpisu, h) ktorý nemá splnené úhrady poistného na zdravotné poistenie podľa osobitného predpisu21d) a má evidované nedoplatky na poistnom na sociálne poistenie podľa osobitného predpisu,21e) i) ktorému bola v predchádzajúcich troch rokoch uložená pokuta za porušenie zákazu nelegálneho zamestnávania podľa osobitného predpisu.21f)“.“ Poznámky pod čiarou k odkazom 21c až 21f znejú: „21c) Zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov. Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (prepracované znenie) (Ú. v. EÚ L 269, 10. 10. 2013) v platnom znení. 21d) § 25 ods. 5 zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 221/2019 Z. z. 21e) § 170 ods. 21 zákona č. 461/2003 Z. z. o sociálnom poistení v znení neskorších predpisov. 21f) Zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.“ 9. V čl. II sa slová „1. júla 2023“ nahrádzajú slovami „dňom vyhlásenia“. Ďakujem, skončila som.